Vuê al è martars e a 11 a buinore su Onde Furlane al torne Babêl Europe, la trasmission cuindisinâl dedicade ae produzion musicâl tes lenghis minorizadis dal continent.
Dentri dal secont apontament dal mês di Mai di chest an, che si podarà scoltâlu in repliche ancje miercus ai 17 a une dopo di misdì e sabide ai 20 a une e mieze dopo di misdì, si fevelarà di rivistis e di libris.
In particolâr, si fevelarà dai numars plui resints di Nazioni e Regioni e di La causa dei popoli, publicazions fatis par talian e tal Stât talian che a àn par sigûr, ognidune cu lis sôs specificitâts, une vision babeliche de Europe e dal mont.
Cun di plui si fevelarà ancje de trentesime edizion dal Salon Internazionâl dal Libri di Turin, che si davuelzarà dai 18 ai 22 di Mai, cun chê di viodi se tal so program si cjate ancje chest an alc di interessant, di furlan e soredut di babelic.
Si tocjaran ancje altris argoments di atualitât e si scoltarà musiche, dilunc di un percors che al cjape dentri il Gales, i Paîs Catalans, la Ladinie e la Irlande, cu lis selezions musicâls gjavadis fûr dal repertori dai Super Furry Animals, di Claudia Crabuzza, des Ganes e dai Imlé.
Chi di cualchi dì, ancje cheste pontade di Babêl Europe, dopo de emission in direte e des replichis di doman e di sabide, si podarà tornâ a scoltâle in rêt, compagn di chê altris, sul sît internet di Radio Onde Furlane.
La radio libare dai furlans si scolte sui 90 Mhz pe plui part dal Friûl, sui 90.200 in Cjargne e in rêt, par dut il mont, ae direzion www.ondefurlane.eu.
fur_Latn fur_Latn fur_Latn fur_Latn fur_Latn fur_Latn fur_Latn